  Туспуктэм: Наталия Сильвестрова Наталия Сильвестрова Ижкарын Удмуртиысь йӧскалык лыдӟиськонниын Светлана Поторочиналэн «Разноцветье = Турлы буёло улонэ» бичетэныз тодматон ортчиз. Со Удмурт кыллэн нуналэз улсын радъяськиз. Ужрадэ ивортодэтъя «Удмуртия» агентстволэн корреспондентэз вуылӥз. Та бичет Светлана Поторочиналэн нырысетӥез быдэсак аслаз книгаез луэ. Сое кылдытон бордын автор трос тыршиз, кужымзэ но сюлэмзэ понӥз. Соин та книга тужгес но дуно но сюлмаськытӥсь потэ, пусъе со. «Таиз аслам вордэм нылпие кадь шуысал мон. Со дуно, со капчи ӧвӧл, со туж тунсыко. Соин мон сӥзи та книгаме, нырысетӥзэ книгаме, аслам пиелы, малы ке шуоно мынам улонам самой валтӥсь инты басьтэ мынам пие. Солы луыса ужасько, гожъяськисько » Светлана Поторочина, «Разноцветье = Турлы буёло улонэ» бичетлэн авторез Бичетэ кылбуръёс, веросъёс, тодэ ваёнъёс пыризы. Ужъёсаз автор семья, вордскем шаер, инкуазь, улонысь учыръёс, ож сярысь гожтэ. Книгазэ Светлана Поторочина аслаз автобиографиеныз нима, котькуд люкетэз солэн улонысьтыз кыӵе ке вакытэзлы сӥземын. Отын со аслэсьтыз лулпушсэ, малпанъёссэ, яратонзэ, сюлэмшугъяськонъёссэ возьматэ. Бичет пыр гожъяськисьлэн турлы буёло улонэныз тодматскыны луэ. « Мон малпасько, асьмеос ум воштӥськиське, мон кыӵе вал, сыӵе ик. Воштӥсько улонысь суредъёс, учыръёс, югдуръёс, адямиос, кинэн вераськиськом, кинэн эшъяськиськом. Соин, дыр, улонмы турлы буёло, тунсыко луэ » Светлана Поторочина, «Разноцветье = Турлы буёло улонэ» бичетлэн авторез Книгалэн берпуметӥ люкетаз авторлэн ӟуч, англи но француз кылэ берыктэм произведениосыз пыризы. Туспуктэм: Наталия Сильвестров Тегъёс: книгаос Лулчеберет Ижкар Удмуртия  